Okresná prokuratúra Humenné 
Štefánikova 1900/69, 066 42 Humenné 1

Sp. zn. : 2 Pv 260/15/7702	Humenné, 26.5.2015
EEČ : 2-55-38-2015

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Humenné
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: skladník
dňa 19.02.2015 v čase okolo 20.00 hodine v obci Myslina, okres XXXXX ako spoluvlastník rodinného domu č. 170, v elektromerovom rozvádzači, ktorý sa nachádza na dvore pred rodinným domom, bez cudzej pomoci na kryte hlavného ističa porušil plombu, odstránil kryt a odpojené drôty napojil na hlavný istič mimo elektromer, čím dostal elektrickú energiu do elektroinštalácie rodinného domu č. 170 v obci Myslina, okres XXXXX v dobe, keď na  uvedenom odbernom mieste nebola uzatvorená zmluva o združenej dodávke elektriny, čím tak uskutočňoval neoprávnený odber elektrickej energie a svojím konaním spôsobil poškodenej strane Východoslovenská distribučná, a. s., Mlynská 31, XXXXX IČO: XXXXX škodu vo výške 610,95 eur a podľa znaleckého posudku vypracovaného znalcom XXXXX škodu vo výške 376,36 eur

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ Koškovce uznesením sp. zn. ORP-261/KO-HE-2015 zo dňa 02.04.2015 začal trestné stíhanie a súčasne vzniesol obvinenie XXXXX pre prečin krádeže podľa § 212 ods. 2 písm. e) Tr. zákona, ktorého sa dopustil na tom skutkovom základe, ako je tento rozvedený vo výrokovej časti tohto uznesenia. 
        	Obvinený XXXXX vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a  zrozumiteľne. Škodu spôsobenú trestným činom uhradil dňa 16.03.2015 v plnej výške, teda v sume 610,95 eur. Svojho konania ľutuje. 
         	Východoslovenská distribučná, a. s. XXXXX ako poškodená strana si nárok na náhradu škody, ktorá jej vznikla v súvislosti s predmetnou trestnou činnosťou neuplatnila z dôvodu, že táto jej bola v plnej výške uhradená.
      	Preskúmaním na vec sa vzťahujúceho spisového materiálu som zistila, že obvinený nemá záznam v registri trestov. Zo správy Obecného úradu v Mysline je zrejmé, že žije s manželkou a troma deťmi v rodinnom dome, v obci požíva dobrú povesť, na verejnosti sa správa slušne a zapája sa do verejnoprospešných prác. Zo správy je ďalej zrejmé, že jeho konanie nebolo doposiaľ prejednávané pred komisiou verejného poriadku pre spáchanie priestupku. Čistý mesačný príjem podľa jeho vlastného udania predstavuje sumu vo výške 360,- EUR. Inak nie je vlastníkom žiadneho ďalšieho nehnuteľného, ani hnuteľného majetku. 

          Podľa § 216 ods.1 Tr. por.: „ v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.“
 
         	Podľa ods. 2 citovaného ustanovenia: „V uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.“
           Za prečin krádeže podľa § 212 ods. 2 Tr. zákona, zákon ustanovuje trest odňatia slobody až na dva roky. 

           Obvinený XXXXX po zákonnom poučení dal súhlas k podmienečnému zastaveniu trestného stíhania a ku skutku, ktorý sa mu kladie za vinu, sa priznal dobrovoľne a v plnom rozsahu, svoje konanie ľutuje. Nemá záznam v registri trestov, z miesta bydliska je hodnotený tak, že nebol prejednávaný za priestupky, vedie riadny a usporiadaný život a spôsobenú škodu uhradil v plnej  výške. 
          Poukazujúc na uvedené skutočnosti, ako aj citované ustanovenia právnej normy je zrejmé, že boli splnené všetky zákonné podmienky pre podmienečné zastavenie trestného stíhania a takéto rozhodnutie vzhľadom na okolnosti prípadu, osobu obvineného a jeho doterajší život pri uložení skúšobnej doby v trvaní 12 mesiacov považujem za zákonné a správne, majúce oporu v spisovom materiáli.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Kellerová
prokurátorka